REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 broj: 06–2/436-14

8. decembar 2014. godine

Beograd

Z A P I S N I K

18. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 8. DECEMBRA 2014. GODINE

Sednica je počela u 18.10 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Jovica Jevtić, Milan Kovačević, Mujo Muković, dr Vladimir Orlić, Katarina Rakić, Suzana Spasojević, Vučeta Tošković, Goran Ćirić i Slobodan Homen.

Sednici nisu prisustvovali članovi Odbora: Zoran Milekić, Saša Mirković, Jovan Marković i Dragan Jovanović, niti njihovi zamenici.

Na predlog predsednika Odbora, jednoglasno, usvojen je sledeći

D n e v n i r e d

1. Podnošenje amandmana Odbora na Predlog zakona o izmenama i dopunama Zakona o planiranju i izgradnji (broj 351-4326/14 od 1. decembra 2014. godine).

Prva tačka dnevnog reda **– Podnošenje amandmana Odbora na Predlog zakona o izmenama i dopunama Zakona o planiranju i izgradnji**

Odbor je na osnovu člana 165. stav 3. Poslovnika Narodne skupštine podneo Narodnoj skupštini sledeći

I Z V E Š T A J

Odbor je, u skladu sa članom 165. st. 1. i 2. Poslovnika Narodne skupštine, podneo amandmane na čl. 9. i 55. Predloga zakona o izmenama i dopunama Zakona o planiranju i izgradnji.

**AMANDMAN I**

U članu 9. Predloga zakona, kojim se dodaju novi članovi 8a-8đ, u članu 8b posle stava 9. dodaje se novi stav 10. koji glasi:

,,Odredbe st. 5 - 9 ovog člana ne primenjuju se za priključenje objekata na prenosnu elektroenergetsku mrežu (iznad 110 kv).“

O b r a z l o ž e nj e

Predloženim amandmanom vrši se usklađivanje odredaba novog člana 8b, u članu 9. Predloga zakona, sa prihvaćenim amandmanima i sa odredbama Zakona o energetici.

**AMANDMAN II**

U članu 55. Predloga zakona,kojim se menjaju nazivi članova i članovi 82-106. u članu 97. Zakona, novi stav 4. koji je dodat posle stava 3. menja se i glasi:

,,Izuzetno od odredbe stava 3. ovog člana jedinica lokalne samouprave svojom odlukom može utvrditi drugačiji koeficijent zone, odnosno namene koji će se primenjivati u zonama koje se nalaze izvan centralnih gradskih zona te jedinice lokalne samouprave.“

O b r a z l o ž e nj e

Amandman se predlaže radi usklađivanja teksta prihvaćenog amandmana sa ispravkama narodnog poslanika Žarka Mićina na član 55. Predloga zakona sa preostalim tekstom Predloga zakona.

Za izvestioca Odbora na sednici Narodne skupštine određena je Katarina Rakić, zamenik predsednika Odbora.

\*

\* \*

Na sednici Odbora vođen je tonski zapis.

Sednica je zaključena u 18.20 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić